Lehtmetsa kihistik
Lehtmetsa kihistik (inglise Lehtmetsa Member) on ordoviitsiumi ladestu Keila lademe Kahula kihistusse kuuluv kihistik. Seda hakkas esimesena eristama Lembit Põlma 1988. aastal. Kihistiku stratotüüp on Saku 1098A puurauk, kus kihistiku kivimid esinevad 7,1–11,6 meetril. Kihistik koosneb õhukesekihilisest lubjakivist, mis sisaldab vahekihtidena aleuriiti. See on tõenäoliselt tekkinud samal ajal Vasalemma kihistuga, settides väljaspool riffe lainetusele alluvas tsoonis.